Universis presentes litteras inspecturis, nos Guiotus de Brion, domicellus, et Felicia, ejus uxor, notum facimus quod nos vendimus, tradimus et deliberamus inperpetuum viris venerabilibus decano et capitulo Eduensi domum nostram in qua solebat morari Hugo de Torceyo, quondam decanus ecclesie Sedelocensis, sitam retro domum in qua vir venerabilis dominus Bertrandus de Moies, canonicus Eduensis, nunc moratur, cum omnibus appendiciis et pertinenciis dicte domus, videlicet domibus sitis retro domum venditam, que site sunt inter viam per quam itur a porta grangie quam vir venerabilis Clarambaudus de Castro Novo, canonicus Eduensis, tenet et possidet, ad dictam domum venditam ex una parte, et grangiam quam tenet et possidet dominus Albertus, canonicus et succentor ecclesie Eduensis, ex altera, necnon et oschiis, pratis omnibus, costumis, redditibus et omnibus aliis rebus quibuscumque que pertinent ad domum venditam supradictam, que omnia movent et sunt de capite mei Felicie supradicte et sunt de censiva ecclesie Eduensis, pro quater centum libris Viennensium monete, de quibus habuimus et recepimus a dictis decano et capitulo ducentas et sexaginta libras dicte monete in pecunia numerata, et de centum quadraginta libris monete predicte dicti decanus et capitulum debent satisfacere executoribus dicti decani Sedelocensis et facere nos ac fideijussores nostros quitari ab executoribus supradictis, et de premissis omnibus nos devestientes prefatos decanum et capitulum et ecclesiam investimus de eisdem. Et si quid dicta domus vendita cum predictis domibus sitis retro ipsam, cum omnibus appendiciis et pertinenciis supradictis, plus valent precio supradicto, illud plus damus et concedimus in perpetuum dictis decano et capitulo et ecclesie eorumdem in puram et perpetuam elemosinam pro remedio animarum nostrarum donatione irrevocabili inter vivos, tali pactione et pacto appositis quod venerabilis vir dominus Hugo de Corrabuef, canonicus Eduensis, domum predictam venditam, cum dictis domibus sitis retro ipsam et omnibus appendiciis et pertinenciis supradictis, habeat et possideat nomine dictorum decani et capituli et ecclesïe eorumdem, quamdiu vixerit idem Hugo. Dedimus siquidem eidem Hugoni habitationem et usum fructum dicte domus et appendiciarum et pertinenciarum predictarum ad vitam ipsius Hugonis duntaxat. Quam venditionem, traditionem et deliberationem promittimus, etc. Datum et actum Edue anno Domini Mº CCº septuagesimo secundo, mense decembris.